Rozhodnutie Komisie
z 25. marca 1997,
ktorým sa navrhujú dočasné zoznamy prevádzkarní tretích krajín, z ktorých členské štáty povoľujú dovozy mlieka a mliečnych výrobkov určených na ľudskú spotrebu
(Text s významom pre EHP)
(97/252/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady č. 95/408/ES z 22. júna 1995 o podmienkach navrhovania dočasných zoznamov prevádzkarní tretích krajín, z ktorých sú členské štáty oprávnené dovážať určité výrobky živočíšneho pôvodu, produkty rybného hospodárstva alebo živé lastúrniky pre prechodné obdobie [1], zmenené a doplnené rozhodnutím č. 97/34/ES [2], najmä na jeho článok 2 ods.1,
keďže rozhodnutie Komisie č. 95/340/EHS [3], naposledy zmenené a doplnené rozhodnutím č. 96/584/ES [4] navrhuje zoznam tretích krajín, z ktorých členské štáty povoľujú dovozy mlieka a mliečnych výrobkov;
keďže požiadavky na zdravotné a veterinárne osvedčenia pre dovozy mlieka a mliečnych výrobkov z krajín uvedených v tomto zozname boli stanovené v rozhodnutí Komisie č.95/343/EHS [5], naposledy zmenenom a doplnenom rozhodnutím č. 97/115/ES [6];
keďže Komisia dostala od niektorých tretích krajín zoznamy prevádzkarní so zárukou toho, že plne zodpovedajú príslušným zdravotným požiadavkám spoločenstva, a ak prevádzkareň tieto požiadavky nedodrží, jej vývozné činnosti do Európskeho spoločenstva budú zastavené;
keďže Komisia nebola schopná presvedčiť sa vo všetkých dotknutých tretích krajinách o dodržiavaní požiadaviek spoločenstva ich prevádzkarňami a o platnosti záruk poskytovaných príslušnými orgánmi;
keďže je potrebné poskytnúť im ďalšie obdobie, počas ktorého budú členské štáty schopné pokračovať v dovoze mlieka a mliečnych výrobkov z uznávaných prevádzkarní, aby sa zabránilo prerušeniu obchodovania s mliekom a mliečnymi výrobkami z týchto krajín;
keďže počas tohto ďalšieho obdobia Komisia získa od príslušných krajín záruky potrebné na to, aby bolo možné zaradiť ich do zoznamu v súlade s postupom uvedeným v rozhodnutí č. 95/408/ES;
keďže po uplynutí tohto obdobia nebude tretím krajinám, ktoré neupravia svoje zoznamy prevádzkarní v súlade s pravidlami spoločenstva, povolené vyvážať mlieko a mliečne výrobky na územie spoločenstva;
keďže členské štáty budú preto zodpovedné za zabezpečenie toho, aby prevádzkarne, z ktorých sa dováža mlieko a mliečne výrobky, vyhovovali požiadavkám pre výrobu a uvádzanie na trh, ktoré nie sú menej prísne ako požiadavky spoločenstva;
keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Členské štáty povolia dovozy mlieka a mliečnych výrobkov z prevádzkarní uvedených v prílohe k tomuto dokumentu.
2. Do 1. júla 1997 môžu členské štáty povoliť dovozy mlieka a mliečnych výrobkov z iných prevádzkarní v tretích krajinách, ako sú prevádzkarne uvedené v prílohe k tomuto dokumentu.
3. Dovozy mlieka a mliečnych výrobkov podliehajú aj naďalej prijatým veterinárnym opatreniam spoločenstva.
Článok 2
Toto rozhodnutie nadobúda účinnosť 1. apríla 1997.
Článok 3
Toto rozhodnutie je adresované členským štátom.
V Bruseli 25. marca 1997